钦定古今图书集成/明伦汇编/官常典/第276卷 > 赵士春
## 钦定古今图书集成/明伦汇编/官常典/第276卷 > 赵士春

按《明外史赵用贤传》：“用贤孙士春、士锦，崇祯十年同
举进士。士春，字景之，第三人及第，授编修。明年，兵部
尚书杨嗣昌夺情视事，未几入阁，少詹事黄道周劾
之，下狱。士春上疏曰：‘嗣昌墨缞视事，既已罔效，陛下
简入纶扉，自应力辞新命。乃阅其奏牍，徒计岁月久
近间，绝无哀痛恻怛之念，何奸悖一至此也？陛下破
格夺情，曰人才不足故耳。不知人才所以不振，正由
爱功名、薄忠孝致之。且无事不讲储材，有事轻言破
格，非用人无弊之道也。臣祖用贤，首论故相夺情，几
毙杖下，腊败肉示子孙。臣敢背家学，负明主，坐视纲
常埽地哉’！”帝怒，谪广东布政司照磨。祖孙并以攻执
政夺情斥，天下以为荣。后复故官，终左中允。